text: På juleindkøb uden pas og kørekort
  08 december 2011 kl. 10.13
  En 52-årig dansker måtte lade bilen stå i forbindelse med et juleindkøb på den anden side af grænsen. Manden kørte uden kørekort efter en spritdom for 31 år siden.
  Det tyske politi stoppede ved 18-tiden onsdag den danske Mazda på Neupepersmark og Grenzstrasse. I bilen sad en mand, der ikke kunne vise noget pas. Og heller ikke noget kørekort.
  
  Har ikke fået nyt kørekort
  Manden forklarede, at han bare lige skulle en kort tur over grænsen for at købe ind.
  De tyske betjente undersøgte dog manden generalieblad hos de danske kolleger. Og det viste sig, at den 52-årige blev fradømt kørekortet for 31 år siden - og ikke har fået taget et nyt siden!
  
  Forbud mod at køre videre
  Det betyder, at manden kan se frem til en straf for at køre bil uden kørekort. 
  Og de tyske betjente forbød manden at køre videre, så han måtte efterlade bilen.
  Historien melder ikke noget om, at det skulle være med alle juleindkøbene...
  Og det kan jo også undre, hvordan den 52-årige vil underskrive en af de velkendte eksporterklæringer, hvor der skal opgives enten pas-nummer eller kørekort-nummer....
  